Pelle Dragsted (EL), 2023-04-14:
Mange tak for det.
Det er et rigtig godt forslag, SF har fremsat igen igen, som handler om at sikre, at små erhvervsdrivende og iværksættere kan få ret til at have en bankkonto, en helt simpel konto, altså ikke få ret til kassekredit og lån og alt muligt andet, men ganske enkelt en konto, hvor man kan modtage betalinger osv. osv.
Det er jo helt nødvendigt, for man kan faktisk slet ikke have en virksomhed i Danmark, som fungerer, hvis ikke man har en bankkonto.
Derfor er der et meget mærkeligt paradoks i, at vi på den ene side som politikere stiller nogle krav om, at man skal have en konto, og på den anden side nu i årevis har forhalet at give de selv samme virksomheder retten til at have en erhvervskonto.
Så det er et meget vigtigt spørgsmål, og det er et, som de foreninger, altså SMVdanmark, Dansk Iværksætter Forening og andre, er meget, meget optaget af – det vil alle erhvervsordførere, der har været det i en årrække, vide – og de har banket på vores døre i mange år og har sagt, at her har vi et problem.
Derfor er det også træls, hvis jeg må sige det på jysk, at skiftende regeringer har trukket det her i langdrag, på trods af at spørgsmålet er blevet rejst i Folketingssalen, i samråd og i spørgsmål, ikke mindst fra fru Lisbeth Bech-Nielsen.
For et år siden fremsatte SF det her forslag, og der viste sig at være et flertal i Folketinget, og derfor var fru Lisbeth Bech-Nielsen så venlig over for regeringen at trække forslaget ud fra en aftale om, at regeringen så ville fremsætte et lovforslag.
Man gik endda ud og lavede en fælles pressemeddelelse om, at man var enig, og at der nu skulle komme hjælp til de her iværksættere.
Nu hører vi så en erhvervsordfører fra samme parti sige, at vi lige skal have undersøgt det her, for det er meget kompliceret.
Det er selvfølgelig særlig frustrerende, for det er lidt svært ikke at spørge sig selv om, hvad det lige er, man har brugt tiden på siden januar sidste år.
Det er rigtigt, at der har været et folketingsvalg i oktober, men mon ikke man kunne have undersøgt de ting, der skulle undersøges, i de mellemliggende 8 måneder, så man kunne have gennemført det her?
Der har også været en række andre indvendinger i debatten, f.eks. spørgsmålet om hvidvask og spørgsmålet om terrorfinansiering og andet.
Det er selvfølgelig relevant, men det er der jo taget højde for i SF's beslutningsforslag, og et beslutningsforslaget er jo ikke et forslag, der lægger nogle meget, meget skarpe rammer; et beslutningsforslag pålægger jo en regering at fremsætte et lovforslag, som selvfølgelig tager højde for de her ting, som det også fremgår af forslaget.
I forhold til Liberal Alliances argumenter om digitale banker vil jeg sige, at som jeg forstår forslaget, er der heller ikke noget krav om, at man skal kunne aflevere kontanter, og det vil så sige, at man så må oprette sin bankkonto i en bank, der faktisk kan håndtere kontanter.
Nu har man jo forsøgt i mange år ad frivillighedens vej, og nu diskuterer vi så en alternativ vej, og det kan jeg høre at Liberal Alliance f.eks. er skeptisk over for, for det er jo private virksomheder, som man siger.
Det synspunkt kan man godt indtage, men det eneste logiske svar på det synspunkt må så være, at vi får et offentligt alternativ, som mange andre europæiske lande i øvrigt har.
Hvis man som offentligt samfund stiller krav om, at borgere og virksomheder skal have en konto, tilbyder man også sådan en konto, f.eks. i regi af Nationalbanken.
Men lad os se, hvad der sker med det; det bliver meget spændende at følge.
Ud over at vi selvfølgelig støtter det her forslag, vil jeg til sidst komme med et godt råd til erhvervsministeren.
Fru Lisbeth Bech-Nielsen er en stædig rad, og det ved jeg efter mange års tæt samarbejde med ordføreren, for når hun har bidt sig fast i en sag, holder hun fast som en grævling.
Det så vi i forbindelse med spørgsmålet om kontrol med kviklånsbranchen, som også blev afvist i Folketinget, men så begyndte der langsomt at komme opbakning til det, og til sidst fik vi et indgreb, og det ser vi igen nu.